ແມ່ຍິງແກ້ເສື້ອ ປະທ້ວງ ປະທານາທິບໍດີ ຣັດເຊຍ (ວີດິໂອກ່ຽວຂ້ອງ)
ນັກເຄື່ອນໄຫວຍິງ ຈາກກຸ່ມຕໍ່ສູ້ເພື່ອສິດທິຜູ້ຍິງ Femen ແກ້ເສື້ອ ປະທ້ວງ ທ່ານ Vladimir Putin ໃນລະຫວ່າງການຢ້ຽມຢາມ ຢູ່ເຢຍລະມັນ.
ແມ່ຍິງຈຸນຶ່ງໄດ້ແກ້ເສື້ອ ປະທ້ວງປະທານາທິບໍດີ ຣັດເຊຍ ທ່ານ Vladimir Putin ຢູ່ທີ່ເມືອງຮັນໂນເວີ້ ປະເທດ ເຢຍລະມັນ ໃນລະຫວ່າງທີ່ທ່ານໄປຊົມການວາງສະແດງສິນຄ້າ ອຸດສາຫະກໍາ ຮ່ວມກັບນາຍົກລັດຖະມົນຕີເຢຍລະມັນ ທ່ານນາງ Angela Merkel ທ່ານພູຕິນກ່າວວ່າ ທ່ານມັກການປະທ້ວງ ຂອງພວກແມ່ຍິງເຫລົ່ານັ້ນ ແຕ່ໂຄສົກວັງແຄຣມລິນຮຽກຮ້ອງໃຫ້ ລົງໂທດພວກເຂົາເຈົ້າ ແມ່ຍິງສາມຄົນ ຈາກກຸ່ມຕໍ່ສູ້ເພື່ອສິດທິແມ່ຍິງ ທີ່ຊື່ Femen ພາກັນ ແກ້ເສື້ອອອກ ແລະຮ້ອງໂຮຄໍາຂວັນຕໍ່ຕ້ານປະທານາທິບໍດີຣັດເຊຍ ເຂົາເຈົ້າເອີ້ນທ່ານພູຕິນວ່າ ເປັນນັກຜະເດັດການ ພວກເຂົາເຈົ້າ ຍັງຂຽນຂໍ້ຄວາມຕໍ່ຕ້ານທ່ານພູຕິນໃສ່ຫລັງ ຊຶ່ງມີທັງຄໍາປ້ອຍດ່າ ແລະຮຽກຮ້ອງໃຫ້ທ່ານພູຕິນ ໜີອອກໄປຈາກຣັດເຊຍ ເຖິງແມ່ນພວກແມ່ຍິງດັ່ງກ່າວຈະແກ້ເສື້ອ ແລະຕໍ່ຕ້ານການນໍາພາຂອງທ່ານ ແຕ່ທ່ານພູຕິນ ກ່າວວ່າ ທ່ານຮູ້ສຶກມ່ວນກັບການປະທ້ວງຂອງເຂົາເຈົ້າ ທ່ານກ່າວອີກວ່າ ທ່ານຮູ້ລ່ວງໜ້າ ແລ້ວວ່າ ຈະມີການປະທ້ວງແລະວ່າ ພວກປະຊາຊົນຄວນຂອບໃຈພວກແມ່ຍິງເຫລົ່ານັ້ນ ທີ່ມາຊ່ວຍໂຄສະນາງານວາງສະແດງສິນຄ້າ ທີ່ທ່ານໄປຮ່ວມຊົມ ກັບນາຍົກລັດຖະມົນຕີ Merkel ນັ້ນ ພວກເຄື່ອນໄຫວຈາກກຸ່ມ Femen ເຫລົ່ານັ້ນ ແມ່ນມາຈາກປະເທດຢູເຄຣນ ແລະເຄີຍໄດ້ ທໍາການແກ້ເສື້ອປະທ້ວງ ຢູ່ໃນທົ່ວຢູໂຣບມາແລ້ວ ຕ້ານການທີ່ວັງແຄຣມລິນທໍາການຈັບກຸມ ແລະກັກຂັງສະມາຊິກຂອງວົງດົນຕີ punk ຍິງ ທີ່ຊື່ວ່າ Pussy Riot ຂອງຣັດເຊຍ